CELEX: 32019D1202
Language: ro
Date: 2019-07-12 00:00:00
Title: Decizia de punere în aplicare (UE) 2019/1202 a Comisiei din 12 iulie 2019 privind standardele armonizate pentru echipamentele și sistemele de protecție destinate utilizării în atmosfere potențial explozive, elaborate în sprijinul Directivei 2014/34/UE a Parlamentului European și a Consiliului

15.7.2019   
               
               
                  RO
               
               
                  Jurnalul Oficial al Uniunii Europene
               
               
                  L 189/71
               
            
         DECIZIA DE PUNERE ÎN APLICARE (UE) 2019/1202 A COMISIEI
         din 12 iulie 2019
         privind standardele armonizate pentru echipamentele și sistemele de protecție destinate utilizării în atmosfere potențial explozive, elaborate în sprijinul Directivei 2014/34/UE a Parlamentului European și a Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (1), în special articolul 10 alineatul (6),
         întrucât:
         
                     (1)
                  
                  
                     În conformitate cu articolul 12 din Directiva 2014/34/UE a Parlamentului European și a Consiliului (2), produsele care sunt conforme cu standardele armonizate sau cu părți ale acestora, ale căror trimiteri sunt publicate în Jurnalul Oficial al Uniunii Europene, sunt considerate a fi în conformitate cu cerințele esențiale în materie de sănătate și siguranță prevăzute în anexa II la directiva respectivă și vizate de acele standarde sau părți ale acestora.
                  
               
                     (2)
                  
                  
                     Prin scrisoarea BC/CEN/46-92 – BC/CLC/05-92 din 12 decembrie 1994, Comisia a înaintat o cerere către CEN și CENELEC pentru elaborarea și revizuirea standardelor armonizate în sprijinul Directivei 94/9/CE a Parlamentului European și a Consiliului (3). Directiva respectivă a fost înlocuită de Directiva 2014/34/UE fără a modifica cerințele esențiale în materie de sănătate și siguranță prevăzute în anexa II la Directiva 94/9/CE.
                  
               
                     (3)
                  
                  
                     În special, CEN și CENELEC au primit solicitarea de a elabora un standard privind proiectarea și încercarea echipamentelor destinate utilizării în atmosfere potențial explozive – partea 0: Cerințe generale, astfel cum sunt indicate în capitolul I.1 din programul de standardizare convenit între CEN și CENELEC și Comisie și anexat cererii BC/CEN/46-92 – BC/CLC/05-92. De asemenea, CEN și CENELEC au primit solicitarea de a revizui standardele existente pentru a le alinia la cerințele esențiale în materie de sănătate și siguranță ale Directivei 94/9/CE.
                  
               
                     (4)
                  
                  
                     Pe baza cererii BC/CEN/46-92 – BC/CLC/05-92, CENELEC a revizuit standardul „EN 60079-0:2012 + A11:2013 atmosfere explozive – Partea 0: Echipamente – Cerințe generale (IEC 60079-0:2011 modificat + IS1:2013)”. Ca urmare a acestei revizuiri, CENELEC a transmis Comisiei standardul „EN IEC 60079-0:2018: Atmosfere explozive – Partea 0: Echipamente – Cerințe generale (IEC 60079-0:2017)”.
                  
               
                     (5)
                  
                  
                     Comisia a evaluat împreună cu CENELEC dacă standardul „EN IEC 60079-0:2018”, elaborat de CENELEC, respectă cererea BC/CEN/46-92 – BC/CLC/05-92.
                  
               
                     (6)
                  
                  
                     Standardul „EN IEC 60079-0:2018” îndeplinește cerințele pe care le vizează și care sunt prevăzute în anexa II la Directiva 2014/34/UE. Prin urmare, este oportun să se publice trimiterea la acest standard în Jurnalul Oficial al Uniunii Europene.
                  
               
                     (7)
                  
                  
                     Standardul „EN IEC 60079-0:2018” înlocuiește standardul „EN 60079-0:2012”. Prin urmare, este oportun să se retragă trimiterea la standardul „EN 60079-0:2012” din Jurnalul Oficial al Uniunii Europene. Pentru a acorda producătorilor suficient timp să se pregătească pentru aplicarea standardului revizuit, este necesar să se amâne retragerea trimiterii la standardul „EN 60079-0:2012”.
                  
               
                     (8)
                  
                  
                     Conformitatea cu un standard armonizat conferă o prezumție de conformitate cu cerințele esențiale corespunzătoare stabilite în legislația de armonizare a Uniunii, de la data publicării trimiterii la standardul respectiv în Jurnalul Oficial al Uniunii Europene. Prin urmare, prezenta decizie ar trebui să intre în vigoare la data publicării,
                  
               ADOPTĂ PREZENTA DECIZIE:
         
            Articolul 1
            Trimiterea la standardul armonizat „EN IEC 60079-0:2018, Atmosfere explozive – Partea 0: Echipamente – Cerințe generale (IEC 60079-0:2017)”, elaborat în sprijinul Directivei 2014/34/UE, se publică în Jurnalul Oficial al Uniunii Europene.
         
         
            Articolul 2
            Trimiterea la standardul armonizat „EN 60079-0:2012 + A11:2013, Atmosfere explozive – Partea 0: Echipamente – Cerințe generale (IEC 60079-0:2011 Modificat + IS1:2013)”, elaborat în sprijinul Directivei 2014/34/UE, se publică în Jurnalul Oficial al Uniunii Europene începând cu 6 iulie 2021.
         
         
            Articolul 3
            Prezenta decizie intră în vigoare la data publicării sale în Jurnalul Oficial al Uniunii Europene.
         
         
            Adoptată la Bruxelles, 12 iulie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 316, 14.11.2012, p. 12.
         
            (2)  Directiva 2014/34/UE a Parlamentului European și a Consiliului din 26 februarie 2014 privind armonizarea legislațiilor statelor membre referitoare la echipamentele și sistemele de protecție destinate utilizării în atmosfere potențial explozive (JO L 96, 29.3.2014, p. 309).
         
            (3)  Directiva 94/9/CE a Parlamentului European și a Consiliului din 23 martie 1994 de apropiere a legislațiilor statelor membre referitoare la echipamentele și sistemele de protecție destinate utilizării în atmosfere potențial explozive (JO L 100, 19.4.1994, p. 1).